Wikipedyjo:Čym Wikipedyjo ńy je
Wikipedyjo je to yncyklopedyjo internecowo, we kerej swe sprowjyńa moge dowoć koždy. Ńykej atoli sprowjoře mogům ńy wjedźeć, co to uoznočo. Skiž tygo dali my pora bajšpilůw, čym tyn projekt ńy je.
Wikipedyjo ńy je yncyklopedyjům papjůrowům
Uoznočo to, iže ńy můmy uograńičyń techńičnych jakimi sům uobjyntość eli tymatyčność. Informacyje mušům być atoli weryfikowalne a ńy do śe tyž coukowiće wšyjskigo dodować - koždy artikel muśi spouńić regle pjyńću filorůw. Poza tym, sprowjańy Wikipedyje ńigdy śe ńy skůńčy.
Wikipedyjo ńy je dykcjůnořym
Ńy je to zdřůduo wjydzy uo žargońe špecjalistyčnym eli podezdřńik suůw ślůnskich. Ńy do śe sam wćepać artikla jak ntp. Ajzynbańok - to je po polsku kolejarz. Uod tygo typa defińicyji je ślůnsko katygoryjo we polskim Wikisłowniku. Ńy možno tyž dowoć list suůw, ntp. jakigo djalykta lebo gwary.
Wikipedyjo ńy je placym pod publikacyjo wuasnyj twůrčośći
Ńy noležy sam tyž takich zdřůduůw wykořistywać. Ańi kedy moš jake badańy naukowe zuůnačůne bez ća, sům uod publikacyji buchy a cajtůngi lebo jake inkše neczajty. Nowe suowa, kere žeś wymyśliu tyž sam ńy pasujům (wyjůntkym sam može być ntp. sytuacyjo, kedy ńy mo ślůnskigo worta a třa taki zuůnačyć bez zastosowańy śe do reglůw suowotwořyńo we ślůnskij godce; tedy, jeli je to možebne, wyprowadzoš suowo ze uoryginalnyj godki).
Wikipedyjo ńy je můwńicům
Wikipedyjo ńy je můwńicům ze zorty Hyde Park, forům internecowym, placym chaje, abo zajtům uod propagandy abo reklamy. Skiž tygo zakozane je:
- Propaganda abo agitacyjo koždyj zorty. No toć, co we artiklach idźe uopisywać poglůndy, třimjůnc śe atoli prawiduůw neutralnygo wezdřyńo. Ńy je dozwolůne překůnywańy inkšych užytkowńikůw do jakij idyjolůgije, uod tygo sům fora dyskusyjne a ńy Wikipedyjo.
- Autopromocyjo je zakozano. Ńy je zakozane škryflańy uo samym śebje, nale noležy dać pozůr na to, co koždy artikel muśi třimać śe prawiduůw, a je to fest ćynžko utřimać jak fto uopisuje śebje, swoja uorgańizacyjo, firma a t.p. Wkludzańy myngi linkůw do swojij zajty abo podowańe kaj ino wlyźe titla swojij kśůnžki tyž bydźe traktowane kej autopromocyjo.
- Reklama. Koždy artikel powińyn być uoparty na zdřuduach ńyzaležnych uod podmjotu, kery je w ńym uopisany. Nojbaři dotyčy to artikli uo předśymwźyńćach kůmercyjnych.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn